J. Blanár, poslanec: (2004-09-08):
Naozaj je pravda, že sa podaril vyriešiť jeden dôležitý problém, podľa môjho názoru to nadväzuje aj na to, čo hovorila moja kolegyňa pani Tóthová, a to je problém, kto vlastne toho spotrebiteľa bude ochraňovať. Dnes je právne vedomie spotrebiteľov strašne nízke. A ten, ktorý by im mal pomôcť pozdvihnúť to právne vedomie, sú práve tieto združenia, ktoré sa na tento účel vytvárajú, ale tieto združenia boli dodnes odsúvané ministerstvom hospodárstva na druhú koľaj a zdá sa mi, ako keby štát vôbec nemal záujem, aby vytváral prostredie, ktoré bude zdvíhať právne vedomie spotrebiteľa, a tým spôsobom aj postupoval voči týmto združeniam. V poslednej novele, a to nechcem hovoriť, že je to moja zásluha, ale aj vaša zásluha, lebo ste to podporili, sa podarilo to, že je transparentne zabezpečené, akým spôsobom štát bude napomáhať prostredníctvom práve týchto združení, aby sa pozdvihovalo právne vedomie spotrebiteľov a zároveň, aby boli prostriedky na to, aby sa poukazovalo na neduhy, ktoré sa jednoducho v obchodoch vyskytujú. Toto vítam ako veľmi pozitívnu vec a malo to byť už dávno upravené v novele, lebo dochádzalo k zbytočným napätiam, pretože kto iný ak nie štát má byť ten, ktorý má pomáhať v tejto oblasti. Tento zákon, predkladaná novela dopĺňa terminológiu, ktorá je naozaj veľmi potrebná podľa môjho názoru a zároveň rieši problémy, ktoré nie celkom ešte úplne všetko dokážu zaplátať, ale určite to posúva celý problém ďalej. Ja by som chcel v tejto súvislosti aj poďakovať predkladateľovi, že jedna časť, ktorá sa v tej poslednej novele ukázala, že môže byť dvojzmyselne vysvetľovaná, že tu už je jednoznačne vysvetlená a nemyslím si, že to, čo povedala moja kolegyňa pani Tóthová, že môže byť práve problém, lebo táto novela to rieši. Rieši to v tom zmysle, že to nebude obligatórne pre tieto združenia, ale bude to na základe výberu tých združení, ktoré predložia najlepšie projekty, tie združenia dostanú podporu z ministerstva hospodárstva a pevne verím, že na ministerstve hospodárstva bude vytvorená taká skupina ľudí, ktorá to bude posudzovať, že bude vyberať naozaj tie najlepšie projekty, o ktoré sa budú uchádzať tieto združenia a bude to robiť hlavne rok predtým, ako má podporiť činnosť týchto združení a nie, ako to je dnes, že tieto združenia už vykonávajú svoju činnosť a nevedia, či budú mať vôbec čiastočne, ak boli vybrané v rámci výberového konania, nejaké finančné prostriedky, ktoré boli mimochodom vytvorené v kapitole ministerstva hospodárstva na ochranu spotrebiteľa, na činnosť ochrany spotrebiteľa. Čiže vykonávajú to a možno peniaze dostanú v septembri, v októbri, na konci roka. A možno vôbec nie. A tie združenia nevedia, akým spôsobom potom získať tie prostriedky, lebo v podstate štát refunduje tieto náklady, ktoré na túto činnosť vynakladajú. Čiže toto vidím ako pozitívnu vec a chcem naozaj poďakovať predkladateľovi, že túto časť čiastočne alebo zrozumiteľne vyriešil, aby nedošlo k dvojzmyselnosti, lebo to nebol ani môj úmysel. Aj môj úmysel bol vtedy a určite aj predkladateľa, aby právne vedomie a ochrana spotrebiteľa nabrali vyššiu kvalitu, a preto si myslím, že je potrebné tento zákon podporiť, aby postúpil do druhého čítania, ak sú tam nejaké nedostatky, tak sa ich pokúsme vyriešiť. Ďakujem pekne za pozornosť. (Potlesk.)